runetrust/blame-folketinget-dk huggingface dataset:
Kirsten Normann Andersen (SF), 2023-05-03:
Tusind tak for ordet.
Langt de fleste af de mennesker, der arbejder i ældreplejen, gør et fantastisk stykke arbejde hver evig eneste dag.
De går i øvrigt også på arbejde med det formål at skabe det bedste liv for de ældre, som har brug for hjælp i deres sidste tid.
Det er vigtigt for mig, at vi altid holder os det for øje.
Men vi har dog også – desværre – en gang imellem set eksempler på, at det kan gå galt.
Og når vi har at gøre med en kultur, der indebærer forråelse og omsorgssvigt, er det først og fremmest et ledelsesproblem.
At ændre på en kultur kræver en ledelse, som er opmærksom på at prioritere i forhold til personalet, og som insisterer på at bekæmpe forråelse.
Ledelse, som anerkender medarbejdere, er altså den vigtigste ressource i forhold til det gode ældreliv på de enkelte plejeenheder.
Og jeg har såmænd også ofte tænkt, om lederne så alt det gode arbejde, som jeg selv har været heldig at opleve i forbindelse med plejen af min far.
Jeg har set, hvor engagerede medarbejderne har været,
set, at de gik den der ekstra mil, når det var sådan, at der var behov for det.
Det er simpelt hen ikke nogen let situation og slet ikke, når man står i en situation, hvor det er gået galt; når der er givet påbud – det anerkender jeg også.
Derfor er det også afgørende, at rejseholdet fra Videnscenter for værdig ældrepleje tilbyder en målrettet støtte, som også tager udgangspunkt i konkrete problemer på de enkelte plejeenheder.
At skulle genoprette en kultur, hvor der er forråelse og omsorgssvigt, kan nemlig i nogle tilfælde være en helt uoverskuelig opgave for en ledelse, og derfor er det vigtigt, at der tilbydes hjælp til hurtigt at kunne ændre kulturen og tilbyde en værdig ældrepleje.
Evalueringen af rejseholdet viser da også, at det her virker.
100 pct. har oplevet, at forløbet understøtter kulturforandringer og faglige indsatser, 91 pct. oplever, at rejseholdet har øget de ledelsesmæssige kompetencer, der skal til for at fremme en værdig ældrepleje, 73 pct. har oplevet, at rejseholdet har styrket det daglige samarbejde mellem medarbejdere og borgere om en værdig ældrepleje, og sådan kunne vi faktisk blive ved.
Sådan en god historie skal man selvfølgelig understøtte, og man skal selvfølgelig også fortsætte det gode arbejde, når det giver mening.
Derfor har jeg også været glad for, at rejseholdet kan fortsætte med deres arbejde.
Vi er glade for, at man har kunnet finde de nødvendige midler i SSA-reserven tilbage i marts, så derfor stemmer SF også for det her forslag.
Tak for ordet.
Mike Villa Fonseca (M), 2023-05-03:
Lovforslag L 92 er som sagt en udmøntning af den politiske aftale, som vi indgik her den 3. marts.
Det er en aftale med bred politisk opbakning fra flere af Folketingets partier.
Jeg forventer derfor ikke den største modstand, når jeg meddeler, at Moderaterne stemmer for lovforslaget.
Forslaget er, som I ved, en genindførsel af en forsøgsordning.
Påbud, klager og tilsyn har en sammenhæng.
Det samme har kontrol og styring.
Men vigtigst må det være, at der skal være tale om læring og udvikling, der kommer vores ældre til gavn.
Tilsyn er med til at sætte en ramme og sikre, at der er en vis kvalitet i ældreplejen, og det er vigtigt, men i daglig tale, når vi snakker om påbud, klager og tilsyn, er det desværre ofte negativt ladet.
Jeg har selv set og oplevet disse ting som sundhedsfaglig medarbejder.
Det er et kulturelt spørgsmål blandt sundhedspersonalet, ledelsen, myndighederne og ikke mindst os politikere.
Vi skal have vendt den ladning, så den bliver mere positiv, også selv om det kan være svært i den debat, vi engang imellem har.
For målet er ikke at slå nogen oven i hovedet, tværtimod.
Det gælder om at fremtidssikre kvaliteten og tage ved lære og udvikle tingene, så vores ældre oplever livsglæde.
Nu vi er ved tilsyn, vil jeg blot lige tilføje, at det er godt med tilsyn.
Det skal tales op og ikke ned.
Men der skal være en balance.
Moderaterne og jeg ønsker at have en dialog om vores tilsyn som helhed, altså hvordan de er i dag, og hvordan de kan se ud i morgen.
Det er dog en snak, vi må tage en anden dag.
Ældreområdet er jo et fantastisk område, men altså heller ikke en lille størrelse, specielt ikke når vi gerne vil skabe livsglæde for vores ældre.
Men forsøgsordningen har vist sig at være en succes og give mening ude i det virkelige liv.
Det er det indtryk, jeg får, når størstedelen af plejeenhederne melder, at de får noget ud af det.
Det er altid godt, når politik virker der, hvor det helst gerne skulle kunne mærkes og virke.
Det er også den opfattelse, jeg har, når jeg dykker ned i evalueringen tilbage fra september 2022 på området, specielt når det medfører en bedre tilgang til borgeren, en mere praksisnær tilgang, bedre læring og forandring og en forøget faglig kvalitet og kultur.
Jeg er ligeledes glad for den positive respons, vi har fået i høringssvarene.
Det glæder mig.
Moderaterne og jeg sætter altid pris på sagligt input.
Tak for jeres tid.
Hans Christian Schmidt (V), 2023-05-03:
Min kollega fra Socialdemokratiet har jo på udmærket vis redegjort for de her ting, og derfor vil jeg så også bare sige, at vi fra vores side af, altså fra Venstres side, kan støtte forslaget.
Det er jo en udmøntning af noget, som vi allerede har aftalt med hinanden.
Jeg synes, det er positivt, og det synes Venstre, at vi fastholder, at plejeenheder, der begår fejl, kan få obligatorisk opfølgning og læringsforløb, således at man kan lære af sine fejl.
Det skal også ses som en måde, hvorpå vi kan mindske risikoen for, at lignende fejl sker igen.
Sådanne tiltag er til for at beskytte borgerne og sikre patientsikkerheden, hvilket vi altid skal have øje for, og så er det selvfølgelig også personalemæssigt en fantastisk god ting.
Jeg har også læst noget om, hvad personalet har sagt, og de er jo meget positive i den tilbagemelding, der er kommet.
Så jeg håber virkelig, vi alle sammen kan gå ind for det.
Vi synes, at det er et fornuftigt forslag, og vi vil gerne støtte det.
Og så vil jeg også godt sige, at jeg kunne forstå på Ældre Sagens høringssvar, at de arbejdede meget på, at det kunne blive permanent, og jeg synes bare, at det skal indgå i vores drøftelse – det er henvendt til ældreministeren.
Jeg ved, at ældreministeren jo virkelig er hjemme på det her område og sikkert ved meget mere, end vi andre gør om det.
Det ser jeg frem til vi kan tage under behandlingen.
Venstre kan i hvert fald støtte forslaget.
Karin Liltorp (M), 2023-05-03:
Jeg kan forsikre ordføreren om, at det her ikke kommer til at påvirke forsyningssikkerheden.
Den vurdering har man lavet.
Om det bliver værkerne ude i de små kommuner, der kommer til at lukke, kan jeg jo af gode grunde ikke stå her og vurdere.
Den vurdering kan jeg jo ikke lave.
Jeg kan kun sige, at det ikke kommer til at skade forsyningssikkerheden, og den vurdering er selvfølgelig indeholdt i det, for det må det jo ikke.
Mette Abildgaard (KF), 2023-05-03:
Tak for det.
Og tak til ministeren for talen.
Jeg trykkede mig faktisk ind, før ministeren var så venlig på eget initiativ at besvare det spørgsmål, jeg rejste, nemlig om man kunne starte med tilsynene inden.
Så jeg vil bare sige tak til ministeren for at slå lyttelapperne ud og give svar på det.
Jeg synes nu godt, at der kunne være elementer, man kunne starte drøftelser op af, i forhold til det rent strukturelle, altså det her med, at vi har 2 statslige tilsyn og 98 kommunale tilsyn.
Hvad er det for nogle principper, der skal være bærende i den måde, vi fører tilsyn på?
Skal det være anmeldte tilsyn?
Skal det være uanmeldte tilsyn?
Så jeg synes nu godt, at der kunne være en hel del, vi kunne starte op på.
Men vi har egentlig også respekt for det, ministeren siger, i forhold til at det her er nogle tandhjul, som spiller sammen.
Det er klart, at ændrer vi på en hel masse rammer omkring visitation, så kan det også godt være, at det har betydning for måden, man skal føre tilsyn på.
Det kan jeg sådan set
godt købe, men jeg håber, at ministeren vil tage det som et udtryk for, at vi alle sammen er ivrige og glæder os til at komme i gang med det her arbejde, som vi efterhånden har ventet på siden statsministerens nytårstale i 2022, og det skal ikke lægges ministeren til last, men det er dog lidt tid siden.
Lea Wermelin (S), 2023-05-03:
Det kan blive en meget spændende og lang debat.
Jeg tror også, man skal passe på som politiker selv at tro, at man altid ligger inde med sandheden.
Det er lidt det, der kommer fra Alternativets ordfører, nemlig at man har en eller anden form for patent på fakta.
Nu sidder vi jo en hel aftalekreds af partier, hvor vi sådan set er enige om, at den lovgivning, som vi behandler her i dag, implementerer den politiske aftale, som vi lavede tilbage i 2020.
Hvis Alternativet har et andet syn på det, står det jo partiet frit for – ligesom Enhedslisten har valgt – at træde ud.
Det kan man jo også vælge at gøre.
Theresa Scavenius (ALT), 2023-05-03:
Ja, og den uenighed kan vi så diskutere og snakke med folk om.
Jeg synes, at den bedste måde at gøre det på jo er at spørge forskellige eksperter og have en lidt mere faktabaseret tilgang til politik, så det ikke handler om følelser, og hvem man lige har snakket med.
Udfordringen er jo netop også – hvis ordføreren snakker med nogen og oversælger det politiske lovgivningsarbejde, der er lavet her – at det er klart, at befolkningen har en forkert opfattelse af, hvad der foregår.
Så mit spørgsmål er egentlig mere konkret: Hvordan definerer ordføreren greenwashing?
Lea Wermelin (S), 2023-05-03:
Jamen det kan jeg jo så gøre relativt nemt, tænker jeg, for det var to meget konkrete spørgsmål – det ene en konstatering.
Jeg er uenig i, at vi ikke kan sige, at Danmark er et foregangsland.
Jeg tror bare, at man skal tage ud at repræsentere Danmark for at opleve, hvor kæmpestor betydning det har, hvad Danmark gør.
Det er ambitiøse klimamål, vi har sat i 2030, med 70-procentsreduktion, og alle de konkrete virkemidler, vi har gang i, er altså noget, man lader sig inspirere af i andre lande, og det er jo præcis det, vi også ønsker.
Så den del er jeg uenig i.
Jeg er så også uenig i, at der skulle være tale om aftalebrud i forhold til det her lovforslag.
Nu har vi også haft en række møder i den aftalekreds, vi har haft, hvor man jo både har mulighed for at stille spørgsmål og også at tage den dialog med hinanden.
Jeg synes sådan set, at der med lovforslaget her – vel vidende at det er komplekst, at det er svært stof, og at der er mange aktører, ligesom dengang vi lavede aftalen, som henvender sig – er behov for den dialog, som jeg også var inde på tidligere.
Det ændrer bare ikke på, at lovforslaget implementerer den aftale, som vi blev enige om.
Theresa Scavenius (ALT), 2023-05-03:
Jeg vil anbefale ordføreren ikke at bruge ordet foregangsland, for det er jo blevet dementeret, at det er tilfældet.
Det er bl.a. Klimarådet, der har sagt det – så lad os lade være med at snakke om det.
Jeg synes, at ordføreren har en rigtig fin tale, der forsvarer den politiske aftale bag det her lovforslag, men jeg kunne godt tænke mig, at ordføreren forholdt sig til, at jeg mener, at der er tale om aftalebrud, i forhold til at de målsætninger, der er i den politiske aftale, om at lave affaldssektoren mere klimavenlig og miljøvenlig, ikke bliver implementeret med det her.
For vi ved netop fra både ministeriets tal og alle andre aktører, at det her vil føre til mere importeret affald og derudover sandsynligvis også mere kapacitet.
Lea Wermelin (S), 2023-05-03:
Man kan jo sådan set bare læse aftalen, for vi var rimelig klare allerede dengang om, hvordan vi ser på det spørgsmål, altså om vi eksempelvis ønsker, at Danmark skal importere en stor mængde affald.
Det ønsker vi jo ikke.
Men hvis man så kigger på lovforslaget her, viser det jo også klart, at vi sådan set ikke forventer, at der vil ske en forøget import af affald til Danmark.
Men først og fremmest handler det her om den kapacitet, der skal være til forbrænding af det danske affald, og det er jo så også det, ministeriet har lavet en vurdering på baggrund af.
Tak for spørgsmålet.
Enhedslisten har også selv være en del af aftalen og har så valgt at stå uden for den senere hen.
I forhold til det konkrete spørgsmål omkring ekspropriation er det jo ikke ministeriets vurdering, at der vil være tale om ekspropriation.
Det er det ikke, og det synes jeg i hvert fald er vigtigt også at få sagt i forhold til nogle af de borgmestre, som har flaget, af de muligvis vil føre en sag.
Det er jo ikke ministeriet, der vil føre en sag mod kommunerne, men man har jo altid ret til at få prøvet sådan et spørgsmål ved en domstol, og det kan en kommune også vælge at gøre.
Jeg synes også, det er vigtigt at sige, at vi også har aftalt med hinanden i forhold til den pulje til strandede omkostninger, der ligger i aftalen, at hvis det viser sig, at det ikke er tilstrækkeligt, skal vi tilbage i aftalekredsen.
Og derfor har vi sikret os, at vi kan tage den diskussion, hvis det bliver nødvendigt.
Søren Egge Rasmussen (EL), 2023-05-03:
I forhold til dialogen med kommunerne vil jeg sige, at hvis man kigger i Jyllands-Posten i dag, kan man se, at der er en konservativ borgmester, som lægger op til at sagsøge staten for milliardbeløb.
Og der er i det lovforslag her lagt op til, at man kan støtte kommunerne med 70 pct. af visse strandede omkostninger på i alt 200 mio. kr. Synes ordføreren, at det er en rimelig størrelse, at man kun afsætter 200 mio. kr.?
Vi har at gøre med noget, som sandsynligvis er ekspropriation, og ifølge grundloven skal man jo give fuld kompensation, når man eksproprierer.
Så kan man jo ikke fedte med, at det er 70 pct. af visse strandede omkostninger.
Så jeg kunne egentlig godt tænke mig at høre ordføreren, hvordan ordføreren ser på, at man står over for at køre sager mod kommuner, som mener, at det her er ekspropriation.
Og der står jo også på side 39 i lovforslaget, at man ikke kan udelukke, at der kan komme sådan nogle ekspropriationssager.
Mette Kierkgaard (M), 2023-05-03:
Tak for spørgsmålet.
Jeg deler fru Mette Abildgaards overvejelser om det, at der jo er mange tilsyn.
Det er jo også noget af det, Okkelsrapporten fra efteråret, september, egentlig er inde at tale om, ikke også?
Vi har to statslige tilsyn, ældretilsynet og det sundhedsfaglige tilsyn, og så de kommunale tilsyn, hvor Okkelsrapporten peger på, at det kunne være fornuftigt at prøve at se på, hvordan vi kan få de tilsyn til at hænge sammen.
Så vil jeg gerne kvittere for det, jeg også hører fru Mette Abildgaard sige, nemlig at det jo netop skal hænge sammen, altså også tilsynene.
Hvis man både skal have kommunale og statslige tilsyn, skal de hænge sammen, og hvis man kun skal have et af dem på et af niveauerne, hvordan skal det så egentlig udmøntes?
Så jeg ser meget frem til drøftelserne.
Søren Egge Rasmussen (EL), 2023-05-03:
Nu lagde ordføreren vægt på noget af det grønne, som er i aftalen, og det er jo korrekt, at der er en vis kildesortering og satsning på det.
Der har været nogle hensigter i den oprindelige affaldsaftale.
Det er jo også derfor, at Enhedslisten var med et vist stykke, indtil vi trådte ud, og jeg kunne egentlig godt tænke mig at høre ordføreren, om ikke det er korrekt, at vi ikke politisk kan styre, hvor meget affald der bliver importeret til Danmark.
Kim Edberg Andersen (NB), 2023-05-03:
Tak for det.
Nu har jeg så hørt på ordførere fra alle regeringspartier, der har stået heroppe, og jeg har tænkt, at jeg bare bider det i mig og lader som ingenting.
Men virkeligheden er jo dybest set, at affaldet bliver brændt af – det gør det – så hvad hjælper det her på CO 2 -regnskabet?
Lige nu bliver det brændt af i Danmark i stedet for i Polen, men det ændrer ikke på noget med import.
Affaldet bliver brændt af.
Er det ikke dem, der kommer til at lukke, og ikke Amagerforbrændingen, som er topmoderne?
Vil ordføreren ikke lige klarificere over for mig, som ikke er så klog og fra landet, hvad vi skal få varmen af?
Tak for det.
Jeg blev lige nødt til at spørge min medordfører her ved siden af mig, for vi var i tvivl om, hvornår elbiler bliver pålagt samme afgift som andre biler.
Vi blev enige om, at det nok er omkring 2025, så det argument rammer i hvert fald muren i 2025.
Ordføreren er jo fra Mariager, og jeg sidder i regionsrådet i Nordjylland, og vi ved, at man i Mariager meget snart får rigtig svært ved at komme til gymnasiet, for vi var nemlig så dumme i Nordjylland at være klimabevidste, så det kostede os lige 50 pct. af busruterne, så vi har brug for bilen.
Du og jeg i vores kommuner har brug for bilen – ja, vi har brug for to biler.
Jeg synes, det er et letkøbt argument at sige, at så er vores huse billigere.
Det kan også være, at vores huse er billigere, fordi man ikke får lov til at låne pengene i banken, hvis man skal købe to biler og betale 200 pct. i afgift.
Men ude hos os kan man stadig væk ikke låne, fordi vi stadig væk betaler fuld afgift for to biler hvert tiende år.
Per Husted (S), 2023-05-03:
For lige at gøre det helt klart bor jeg ikke i Mariager, men tæt på.
Men det skal ikke skille os ad – jeg bor i det område.
Det, som hr. Kim Edberg Andersen fremfører, ændrer jo faktisk ikke på det, for vi taler om biler på op til 500.000 kr., og med mit kendskab til priser på biler må jeg sige, at det jo faktisk er temmelig dyre biler, vi taler om, og jeg tror, at vi kan blive enige om, at vores transport jo ikke nødvendigvis kræver en bil i den størrelsesorden.
Så det her forslag vil jo ikke ændre på det, da det ikke er den almindelige type bil, som man køber som anden bil, som det her rammer.
Jeg går ud fra, at det er de færreste, der køber en bil til 500.000 kr., når de køber bil nummer to.
Kim Edberg Andersen (NB), 2023-05-03:
Som jeg forstår det, er det, fordi Dansk Folkeparti er kommet til en erkendelse af, at ganske almindelige familiebiler ligger i det spænd fra 200.000 kr. op til 500.000 kr.
Så jeg er enig i, at hvis det havde været over 500.000 kr., så er der ikke mange børnefamilier, der ville have råd til det, når barnevognen også er betalt.
Så ordføreren snakker udenom.
Jeg vil gerne høre ordføreren begrunde, hvorfor det er, at Socialdemokraterne, når ordføreren er fra Mariagerfjord Kommune – der skal man være meget inde i det for at vide, at det var det samme, jeg sagde før – kan være imod at nedsætte afgiften på biler.
Per Husted (S), 2023-05-03:
Det er jo igen den her helhed, vi ser.
Altså, vi har jo forskellige mål, vi gerne vil nå.
Og vi har et mål om, at vi skal være CO 2 -neutrale i Danmark, og der er det her med biler jo en af de største udfordringer, vi har.
Jeg synes, man skal passe på med, at man ikke overdriver problemerne.
Jeg synes, man skal passe på med uden for de større byer at tale sig for langt ned i et hul, for det er korrekt, at der er problemer med den offentlige transport, og det bliver aldrig løst på nogen tilfredsstillende måde – det kan man lige så godt nå til en erkendelse af – men inden for rammerne af, hvad biler koster, når man altså langt.
Og det her forslag vil ikke løse problemet i forhold til den ekstra bil, man køber; den er for de fleste slet ikke oppe i det niveau.
Peter Kofod (DF), 2023-05-03:
Nej, det kan godt være, at en ekstra bil ikke er oppe i det niveau for de fleste, og det er jo bl.a., fordi afgifterne er så høje.
Men det, jeg egentlig ville spørge ordføreren om, er noget andet.
Nu har ordføreren sikkert været til 1. maj for nylig ude sammen med lønmodtagerne og arbejderne, og jeg forstår egentlig ikke, at ordføreren ikke mener, at lønmodtagerne skal have lov til at købe en fed bil at køre på arbejde i eller en god bil til konen at køre på arbejde i.
Jeg synes jo, det burde være målet for Socialdemokratiet og arbejderbevægelsen i dag bl.a. at sørge for, at når folk går på arbejde, så kan de gøre det på en god og sikker måde.
Per Husted (S), 2023-05-03:
Det er jo netop det, vi også er med til, ved at vi prioriterer den grønne omstilling og de grønne biler.
Det er rigtigt, at biler koster noget i Danmark, men hvis jeg tager min egen familie, hvor vi har to biler, så er nummer to bil altså ikke en bil til det beløb.
Det er en meget sikker bil, som i indkøbspris i sin tid kostede 104.000 kr., og som dengang havde nogle år på bagen.
Så jeg ved ikke, om det er en Volvo V 70, som de hed – jeg ved ikke, om de bliver lavet mere – eller en tilsvarende type, man tænker på, for de ligger jo oppe i den prisklasse.
Det ved jeg af erfaring, for dengang vi kunne tillade os at køre i dieselbiler, havde jeg selv en Volvo V 70, og jeg mindes stadig den her dejlige lyd, når jeg accelererede i min dieselbil.
Men det er bare ikke den tid mere.
Peter Kofod (DF), 2023-05-03:
Jeg mener stadig væk, at vi er i den tid, for jeg tror, der vil gå en rum tid, inden vi er færdige med at udfase den slags biler, men fred være med det.
Så vil jeg spørge ordføreren: Hvad vil Socialdemokratiet gøre nu?
Hvad er planen på det her område?
For jeg går ud fra, at Socialdemokratiet har et eller andet i et partiprogram eller i en valgmanual, hvor man siger, hvad det er, man kæmper for.
Per Husted (S), 2023-05-03:
Vi kan stille danskerne i udsigt, at vi vil lave en grøn omstilling, og at det er grønne elbiler, der sker afgiftsændringer for.
Der synes jeg egentlig, at man lige skal kigge lidt på, at der, som skatteministeren orienterede om, bare det sidste år er blevet solgt 50.000 elbiler.
Det havde vi slet ikke fantasi til at forestille os for 2 år siden.
Vi ser, at udbyderne af elbiler konstant sætter priserne ned.
Så der er alle tegn i sol og måne, og hvor man ellers kigger, på, at vi faktisk er ved at lave den grønne omstilling, og at der kommer nogle priser på biler, som er ganske fornuftige.